Vrae om jouself en mekaar te vra voordat julle trou - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vrae om jouself en mekaar te vra voordat julle trou
In verskeie ongelukkige huwelike besef die paartjie met 'n terugblik dat die waarskuwingstekens voor die troudag reeds teenwoordig was in die vorm van persoonlikheidskonflik of dag tot dag onversoenbaarheid.
Indien julle dit oorweeg om die res van julle lewens saam deur te bring, sal dit wys wees om van die kwessies wat gereeld 'n wig in huwelike kan indryf, te oorweeg en bespreek. Vra mekaar hierdie vrae, en wees een honderd persent eerlik. Julle hoef nie mekaar se antwoorde te sien as redes om die verhouding te beëindig nie, maar eerder as 'n kollig op areas waaraan julle moet begin werk.
Hoe hanteer julle stres as individue en as 'n span? Hoe tree hy op wanneer hy nie genoeg geslaap het nie, wanneer hy in 'n verkeersknoop vassit, of wanneer hy nie met jou saamstem nie? Let ook op hoe julle gesamentlike stres hanteer: Blaas jy die aftog en isoleer jouself, of staan julle saam as 'n span om die probleem op te los?
Kom jy met jou aanstaande skoonfamilie oor die weg? Julle sal voor die tyd moet besluit hoe betrokke julle ouers in julle lewens gaan wees.
Het my maat snaakse gewoontetjies waaroor ek nou lag, wat my moontlik oor vyf jaar grensloos gaan irriteer?
Hoe voel julle oor die gebruik van alkohol? Paartjies wat dit geniet om saam uit te gaan vir drankies, moet besluit hoe hulle dit gaan hanteer wanneer hulle kinders het. In baie gevalle sit die ma of pa aand na aand alleen by die huis met die kindertjies terwyl die ander ouer saam met vriende uitgaan. Dit kweek griewe binne die huwelik.
Wil julle albei eendag kinders hê, en hoeveel? Hierdie onderwerp moet tot in die kleinste besonderhede bespreek word. Indien julle sou sukkel om swanger te word, sou julle daarin belangstel om 'n kindjie aan te neem? Sou een van julle oorweeg om 'n tuisbly-ouer te word ná julle kind se geboorte?
Kan julle konflik hanteer sonder om mekaar aan te val, te blameer, en te beledig? Wedersydse respek moet gehandhaaf word, ten spyte van verskille wat oorkom moet word. Maak seker dat jou maat bereid is om jou halfpad te ontmoet, en nie altyd daarop aandring om sy sin te kry nie.
Is daar iets wat jy in jou aanstaande wil verander? Moenie met iemand trou met die idee dat jy hom gaan verander nie. Daar is geen versekering dat hy gaan verander wanneer julle eers getroud is nie.
Bespreek geldsake. Gaan julle jul geld saam sit of apart hou, en wie gaan vir wat verantwoordelik wees? Moet die persoon wat minder verdien meer take in die huis verrig?
Bespreek geslagsrolle. Moet die vrou die kos maak en alles skoon hou, of gaan julle hierdie take gelyk tussen julle verdeel?
Hoe belangrik is fisiese voorkoms vir jou maat? Sal julle mekaar nog lief hê en aanvaar wanneer julle begin plooie kry of gewig optel?
Wil julle albei troeteldiere hê, en mag die honde op die bed slaap?
Praat oor die toekoms, wat julle op alle vlakke wil bereik, en hoe julle by mekaar se idees van sukses en geluk inpas.
Neem tyd om deur hierdie vrae te werk. Een middag is nie genoeg om hierdie punte in diepte te bespreek nie. Besluit vir jouself wat jy bereid is om in jou eie lewe te verander, en waarmee jy bereid is om saam te leef.
Psychology Today: https://www.psychologytoday.com/za/blog/friendship-20/201705/18-questions-ask-getting-married